CELEX: 31982L0177
Language: el
Date: 1982-03-22 00:00:00
Title: Οδηγία 82/177/EOK του Συμβουλίου της 22ας Μαρτίου 1982 περί των στατιστικών ερευνών που πρέπει να διενεργούν το Κράτη μέλη επί του ζωικού κεφαλαίου των προβατοειδών και αιγοειδών

Avis juridique important

|

31982L0177

Οδηγία 82/177/EOK του Συμβουλίου της 22ας Μαρτίου 1982 περί των στατιστικών ερευνών που πρέπει να διενεργούν το Κράτη μέλη επί του ζωικού κεφαλαίου των προβατοειδών και αιγοειδών  

Επίσημη Εφημερίδα αριθ. L 081 της 27/03/1982 σ. 0035 - 0038 Ισπανική ειδική έκδοση: Κεφάλαιο 03 τόμος 24 σ. 0252  Πορτογαλική ειδική έκδοση : Κεφάλαιο 03 τόμος 24 σ. 0252 

***** ΟΔΗΓΙΑ ΤΟΥ ΣΥΜΒΟΥΛΙΟΥ  της 22ας Μαρτίου 1982  περί των στατιστικών ερευνών που πρέπει να διενεργούν τα Κράτη μέλη επί του ζωικού κεφαλαίου των προβατοειδών και αιγοειδών  (82/177/ΕΟΚ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 43,  τον κανονισμό (ΕΟΚ) αριθ. 1837/80 του Συμβουλίου της 27ης Ιουνίου 1980 περί κοινής οργανώσεως των αγορών στον τομέα του κρέατος προβατοειδών και αιγοειδών (1),  την πρόταση της Επιτροπής,  τη γνώμη του Ευρωπαϊκού Κοινοβουλίου (2),  Εκτιμώντας:  ότι για να εκπληρώσει η Επιτροπή την αποστολή η οποία της έχει ανατεθεί από τη συνθήκη, καθώς και από τον κανονισμό (ΕΟΚ) αριθ. 1837/80, πρέπει να διαθέτει ακριβείς πληροφορίες για την εξέλιξη του ζωικού κεφαλαίου των προβατοειδών και αιγοειδών και για την παραγωγή κρέατος αμνού και αιγών των Κρατών μελών, καθώς και βραχυπρόθεσμες προβλέψεις, διατυπωμένες βάσει της εξελίξεως αυτής, για την εγχώρια ακαθάριστη παραγωγή κρέατος αμνού και αιγός που διακινείται στην αγορά·  ότι οι έρευνες που διενεργούνται επί του παρόντος στα Κράτη μέλη, επί του ζωικού κεφαλαίου των προβατοειδών και αιγοειδών, δεν επιτρέπουν την επακριβή και ενιαία εποπτεία της βραχυπρόθεσμης αγοράς· ότι οι μηνιαίες στατιστικές εσφαγμένων ζώων δεν επαρκούν για το σκοπό αυτόν και ότι η βραχυπρόθεσμη πρόβλεψη τις εγχώριας ακαθάριστης παραγωγής προβατοειδών και αιγοειδών δεν διενεργείται κατά τρόπο συστηματικό σε όλα τα Κράτη μέλη·  ότι πρέπει όλα τα Κράτη μέλη να προβαίνουν σε έρευνες επί του ζωικού κεφαλαίου των προβατοειδών και αιγοειδών, χρησιμοποιώντας κατηγορίες ενιαίες και με συγκρίσιμο βαθμό ακριβείας· ότι πρέπει να συμπληρωθούν και να ενοποιηθούν οι μηνιαίες στατιστικές εσφαγμένων ζώων και να πραγματοποιούνται τακτικά προβλέψεις επί της παραγωγής προβατοειδών και αιγοειδών, οι οποίες να καλύπτουν τις αυτές χρονικές περιόδους για κάθε Κράτος μέλος·  ότι, για να εξασφαλισθεί συγκρίσιμος βαθμός ακριβείας στην περίπτωση της μεθόδου με δειγματοληψία, πρέπει να τηρούνται ενημερωμένα στοιχεία του δείγματος και καθορισμένα περιθώρια λάθους· ότι είναι ανάγκη να μειωθούν, κατά το δυνατόν, τα σφάλματα παρατηρήσεως και να εκτιμηθεί η βαρύτητά τους·  ότι πρέπει να καταγράφεται κάθε χρόνο η εξέλιξη του αριθμού των ζώων κατά περιφέρεια·  ότι πρέπει να γίνεται κατανομή σε κατηγορίες, τόσο όσον αφορά τις στατιστικές σφαγών, όσο και τις προβλέψεις παραγωγής προβατοειδών και αιγοειδών, ώστε να είναι δυνατή η παρατήρηση των διαφόρων κατηγοριών κρεάτων στην αγορά·  ότι τα αποτελέσματα των ερευνών, των προβλέψεων και της στατιστικής σφαγών, τα οποία προορίζονται να χρησιμεύσουν ως βάσεις για τις αποφάσεις που πρόκειται να ληφθούν στο πλαίσιο της κοινής οργανώσεως της αγοράς του προβείου και αιγείου κρέατος, πρέπει να γνωστοποιούνται το ταχύτερο στην Επιτροπή με την ταυτόχρονη τήρηση ορισμένων τακτών προθεσμιών·  ότι η διαδικασία που θα ακολουθηθεί πρέπει να θεσπισθεί από τη Μόνιμη Επιτροπή Γεωργικών Ερευνών, ονομαζόμενη κατωτέρω « επιτροπή», που συνεστήθη με την απόφαση 72/279/ΕΟΚ (3), για να εξασφαλίζει, στο πλαίσιο της εφαρμογής της παρούσας οδηγίας, μία πιο αποτελεσματική συνεργασία ανάμεσα στα Κράτη μέλη και την Επιτροπή·  ότι, δεδομένου ότι οι προτεινόμενες στατιστικές δεν συνιστούν παρά ένα ελάχιστο πρόγραμμα, είναι αναγκαίο να παρουσιάζει η Επιτροπή έκθεση ανά τριετία, προκειμένου να ερευνάται μέχρι ποίου σημείου τα προταθέντα μέτρα επιτρέπουν την επίτευξη των στόχων της παρούσας οδηγίας και να προτείνει ενδεχομένως την προσέγγιση ή τη βελτίωση των μεθόδων·  ότι είναι ανάγκη να ορίζεται η χρηματική συνεισφορά της Κοινότητος στις δαπάνες των Κρατών μελών που συνεπάγονται οι έρευνες, οι οποίες προβλέπονται από την παρούσα οδηγία,  ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:  Άρθρο 1  1. Τα Κράτη μέλη διεξάγουν κάθε έτος στατιστική έρευνα επί του προβείου ζωικού κεφαλαίου.  2. Τα Κράτη μέλη διεξάγουν στατιστική έρευνα επί του αιγείου ζωικού κεφαλαίου είτε υπό τύπο ιδιαίτερης είτε υπό τύπο ενιαίας έρευνας η οποία αφορά συγχρόνως προβατοειδή και αιγοειδή·  α) ανά διετία, εφ' οσον το δυναμικό του αιγείου ζωικού κεφαλαίου σε εθνικό επίπεδο φθάνει τουλάχιστον τα 100 000 ζώα·  β) τουλάχιστον ανά πενταετία, εφ' οσον το δυναμικό του αιγείου ζωικού κεφαλαίου σε εθνικό επίπεδο δεν φθάνει τα 100 000 ζώα.  3. Η πρώτη από τις έρευνες που αναφέρονται στην παράγραφο 1 διεξάγεται το 1982, η πρώτη από τις έρευνες που αναφέρονται στην παράγραφο 2 υπό α διεξάγεται το 1983, ενώ η πρώτη από τις έρευνες που αναφέρονται στην παράγραφο 2 υπό β διεξάγεται το αργότερο το 1985.  Άρθρο 2  1. Κατά την έννοια της παρούσας οδηγίας, νοούνται ως προβατοειδή τα ζώα που αναφέρονται στις διακρίσεις 01.04 Α Ι και 01.04 Β Ι του Κοινού Δασμολογίου και ως αιγοειδή τα ζώα που αναφέρονται στις κλάσεις 01.04 Α ΙΙ και 01.04 Β ΙΙ του αυτού δασμολογίου.  2. Οι έρευνες που αναφέρονται στο άρθρο 1 αφορούν όλα τα προβατοειδή και αιγοειδή που εκτρέφονται σε γεωργικές ή βιομηχανικές εκμεταλλεύσεις ενός τουλάχιστον εκταρίου χρησιμοποιουμένης γεωργικής εκτάσεως ή των οποίων το δυναμικό φθάνει τουλάχιστον τα τρία προβατοειδή, για την περίπτωση του άρθρου 1 παράγραφος 1 ή τουλάχιστον τα τρία αιγοειδή για την περίπτωση του άρθρου 1 παράγραφος 2.  3. Τα Κράτη μέλη που δεν θα είναι σε θέση να τηρήσουν στις έρευνές τους τα κατώτατα όρια που αναφέρονται στην παράγραφο 2 μπορούν να κάνουν χρήση των ερευνών αυτών, εφ' οσον, με τη βοήθεια άλλων πληροφοριών, κάνουν εκτίμηση του τμήματος εκείνου του δυναμικού τους για το οποίο δεν πραγματοποίησαν έρευνα και εφ' οσον προσθέσουν το τμήμα αυτό στα αποτελέσματα.  Στην περίπτωση αυτή ανακοινώνουν στην Επιτροπή με ποιο τρόπο έκαναν την εκτίμηση αυτή.  4. Τα Κράτη μέλη των οποίων οι έρευνες καλύπτουν εκτός από τις εκμεταλλεύσεις που αναφέρονται στην παράγραφο 2 και άλλες εκμεταλλεύσεις περιλαμβάνουν τις τελευταίες αυτές στα αποτελέσματα που αναφέρονται στο άρθρο 3.  Άρθρο 3  1. Οι έρευνες που προβλέπονται στο άρθρο 1 διεξάγονται με τρόπο ώστε να παρέχουν, για μια ημέρα του Δεκεμβρίου κάθε έτους, μια κατάταξη του προβείου και αιγείου ζωικού κεφαλαίου στις ακόλουθες τουλάχιστον κατηγορίες:  Α. Προβατοειδή, σύνολο  Α.1. από τα οποία: αμνάδες βατευμένες και προβατίνες·  Β. Αιγοειδή, σύνολο  Β.1. από τα οποία: αίγες βατευμένες και αίγες που έχουν ήδη αναπαραγάγει.  2. Τα Κράτη μέλη, που αναφέρονται στο άρθρο 1 παράγραφος 2, εκτιμούν τους συνολικούς αριθμούς του ανωτέρω σημείου Β της παραγράφου 1 για κάθε έτος κατά το οποίο δεν πραγματοποιείται έρευνα.  3. Τον καθορισμό των κατηγοριών διενεργεί η Επιτροπή αφού συμβουλευτεί τη Μόνιμη Επιτροπή Γεωργικής Στατιστικής.  Άρθρο 4  1. Οι έρευνες που προβλέπει το άρθρο 1 πραγματοποιούνται είτε υπό μορφή πλήρους απογραφής, είτε με τυχαία δείγματα.  2. Κατά τις δειγματοληπτικές έρευνες, τα σφάλματα της δειγματοληψίας δεν πρέπει να ξεπερνούν, για κάθε Κράτος μέλος, το 2 % του συνολικού αριθμού των προβατοειδών και του συνολικού αριθμού των αιγοειδών, ούτε το 3 % του συνολικού αριθμού των υποδιαιρέσεων του άρθρου 3 παράγραφος 1· τα ποσοστά αυτά πρέπει να αντιστοιχούν σε διάστημα εμπιστοσύνης 68 %.  3. Τα Κράτη μέλη λαμβάνουν, όσον αφορά τη βάση της δειγματοληψίας, όσα μέτρα κρίνουν κατάλληλα για να διασφαλίζεται η ποιότητα των αποτελεσμάτων των ερευνών.  Άρθρο 5  1. Τα Κράτη μέλη κοινοποιούν στην Επιτροπή τα προσωρινά αποτελέσματα των ερευνών, χωρίς υποδιαίρεση κατά περιφέρειες, το αργότερο την 1η του Μαρτίου που ακολουθεί το μήνα στον οποίο αναφέρονται τα στοιχεία του άρθρου 3 παράγραφος 1.  2. Τα Κράτη μέλη κοινοποιούν το αργότερο την 1η του Απριλίου που ακολουθεί το μήνα αναφοράς τα οριστικά εξαγόμενα, καθώς και τους συνολικούς αριθμούς προβατοειδών και αιγοειδών, κατανεμημένους κατά διοικητικές διαιρέσεις ως εξής:  στη Γερμανία:  κατά Regierungsbezirke  στη Γαλλία:  - για τα προβατοειδή  Midi-Pyrrenees, Poitou-Charentes, Limousin, Aquitaine, Provence-Alpes-Cote d'Azur, Auvergne, αλλες περιφέρειες  - για τα αιγοειδή  Rhone-Alpes, Poitou-Charentes, Centre-Pays de Loire, Bourgogne, Midi-Pyrenees, αλλες περιφέρειες  στην Ιταλία:  - για τα προβατοειδή  κατά περιφέρειες (regioni)  - για τα αιγοειδή  Piemonte, Lombardia, Toscana, Lazio, Campania, Puglia, Basilicata, Calabria, Sicilia, Sardegna, αλλες περιφέρειες  στις Κάτω Χώρες:  κατά επαρχίες (provincies)  στο Βέλγιο:  κατά επαρχίες (provinces-provicies) στο Λουξεμβούργο: -  στη Δανία:  Danmark, Groenland  στην Ιρλανδία: -  στο Ηνωμένο Βασίλειο:  κατά standard regions  στην Ελλάδα:  κατά τις 9 περιφέρειες της Υπηρεσίας Περιφερειακής Αναπτύξεως.  3. Κατά παρέκκλιση από την παράγραφο 2:  α) για τεχνικούς λόγους, η Ομοσπονδιακή Δημοκρατία της Γερμανίας μπορεί να παρέχει τα στοιχεία που προβλέπει η παράγραφος 2 ανά διετία, από το 1982 και εξής· για τα ενδιάμεσα έτη, παρέχει τα στοιχεία κατά ομόσπονδα κράτη (Bundeslaender)·  β) οι Κάτω Χώρες κοινοποιούν τους αριθμούς των προβατοειδών και αιγοειδών κατά επαρχία (provin- cie) για το κτηνοτροφικό τους δυναμικό που περιλαμβάνεται στην απογραφή της γεωργίας που διενεργείται το Μάιο·  γ) τα Κράτη μέλη που αναφέρονται στο άρθρο 1 παράγραφος 2 περίπτωση β απαλλάσσονται από την υποχρέωση να κοινοποιούν την κατανομή του αιγείου ζωικού κεφαλαίου τους κατά περιφέρειες.  Άρθρο 6  1. Τα Κράτη μέλη καταρτίζουν, βάσει των αποτελεσμάτων των ερευνών και άλλων διαθεσίμων στοιχείων, προβλέψεις για την ακαθάριστη εγχώρια παραγωγή προβατοειδών για τα δύο εξάμηνα Ιανουαρίου - Ιουνίου και Ιουλίου - Δεκεμβρίου και για την ακαθάριστη εγχώρια παραγωγή αιγοειδών κατά το δωδεκάμηνο Ιανουαρίου - Δεκεμβρίου.  2. Η ακαθάριστη εγχώρια παραγωγή περιλαμβάνει το σύνολο των σφαζόμενων ζώων, καταγωγής εσωτερικού και εξωτερικού, συμπληρωμένο με το υπόλοιπο του εξωτερικού εμπορίου ζώντων ζώων.  3. Τα Κράτη μέλη κοινοποιούν στην Επιτροπή τις προβλέψεις τους ταυτόχρονα με τα εξαγόμενα των ερευνών.  Άρθρο 7  1. Τα Κράτη μέλη καταρτίζουν μηνιαίες στατιστικές σχετικά με τον αριθμό και το βάρος ολόκληρου σφαγίου των ζώων που σφάζονται στην επικράτειά τους.  Παρέχουν, ενδεχομένως, κάθε τετράμηνο συμπληρωματικές πληροφορίες, κατανεμημένες κατά μήνα, σχετικά με τα σφαζόμενα ζώα που δεν περιλαμβάνονται στις στατιστικές του πρώτου εδαφίου, ώστε οι στατιστικές τους να καλύπτουν το σύνολο των ζώων που σφάζονται στην επικράτειά τους.  2. Οι στατιστικές που προβλέπει η παράγραφος 1 πρέπει να καταστρώνονται για τις εξής κατηγορίες:  Α. προβατεοειδή, σύνολο  Α.1. από τα οποία: αμνοί·  Β. αιγοειδή, σύνολο.  3. Η ακριβής έννοια του «βάρους ολόκληρου σφαγίου» (παράγραφος 1) και των κατηγοριών της παραγράφου 2 ορίζεται από την Επιτροπή κατά τη διαδικασία που προβλέπει το άρθρο 9.  4. Τα Κράτη μέλη κοινοποιούν στην Επιτροπή τα αποτελέσματα των στατιστικών της παραγράφου 1 το αργότερο οκτώ εβδομάδες μετά το μήνα αναφοράς.  Άρθρο 8  Η προσαρμογή των στατιστικών εξωτερικού εμπορίου στις κατηγορίες που αναφέρονται στα άρθρα 3, 6 και 7 πραγματοποιείται, μετά από διαβουλεύσεις τόσο με τη Μόνιμη Επιτροπή Γεωργικής Στατιστικής όσο και με την Επιτροπή ΝΙΜΕΧΕ, σύμφωνα με τη διαδικασία που προβλέπει το άρθρο 5 του κανονισμού (ΕΟΚ) αριθ. 1445/72 (1).  Άρθρο 9  1. Κάθε θέμα για το οποίο κινείται η διαδικασία του παρόντος άρθρου, υποβάλλεται για συζήτηση στη Μόνιμη Επιτροπή Γεωργικής Στατιστικής από τον πρόεδρό της, είτε με δική του πρωτοβουλία, είτε μετά από αίτηση αντιπροσώπου Κράτους μέλους.  2. Ο αντιπρόσωπος της Επιτροπής των Ευρωπαϊκών Κοινοτήτων υποβάλλει στη Μόνιμη Επιτροπή Γεωργικής Στατιστικής σχέδιο ληπτέων μέτρων. Η Μόνιμη Επιτροπή Γεωργικής Στατιστικής γνωμοδοτεί σχετικά με το σχέδιο μέσα σε προθεσμία που καθορίζει ο πρόεδρος συναρτήσει του πόσον επείγει το ζήτημα. Αποφαίνεται με πλειοψηφία σαράντα πέντε ψήφων, κατά τον υπολογισμό των οποίων οι ψήφοι των Κρατών μελών σταθμίζονται όπως προβλέπει το άρθρο 148 παράγραφος 2 της συνθήκης. Ο πρόεδρος δεν λαμβάνει μέρος στην ψηφοφορία.  3. α) Η Επιτροπή των Ευρωπαϊκών Κοινοτήτων θεσπίζει τα προτεινόμενα μέτρα όταν είναι σύμφωνα με τη γνώμη της Μόνιμης Επιτροπής Γεωργικής Στατιστικής.  β) Όταν τα προτεινόμενα μέτρα δεν είναι σύμφωνα με τη γνώμη της Μόνιμης Επιτροπής Γεωργικής Στατιστικής, ή αν αυτή δεν εκφέρει γνώμη, η Επιτροπή υποβάλλει στο Συμβούλιο χωρίς καθυστέρηση πρόταση για τα ληπτέα μέτρα. Το Συμβούλιο αποφασίζει με ειδική πλειοψηφία.  γ) Αν το Συμβούλιο δεν έχει αποφασίσει τρείς μήνες αφότου του υποβλήθηκε η πρόταση, η Επιτροπή των Ευρωπαϊκών Κοινοτήτων θεσπίζει τα προτεινόμενα μέτρα.  Άρθρο 10  Η Επιτροπή υποβάλλει στο Ευρωπαϊκό Κοινοβούλιο και στο Συμβούλιο, κάθε τρία χρόνια αρχίζοντας από το 1985, έκθεση σχετικά με την εμπειρία που έχει αποκτηθεί κατά τις έρευνες και τις προβλέψεις που προβλέπει η παρούσα οδηγία.  Υποβάλλει, ενδεχομένως, στο Συμβούλιο προτάσεις, ιδίως για τη μεγαλύτερη προσέγγιση ή τη βελτίωση των μεθόδων.  Το Συμβούλιο αποφασίζει για τις προτάσεις αυτές σύμφωνα με τη διαδικασία ψηφοφορίας που προβλέπει το άρθρο 43 παράγραφος 2 της συνθήκης.  Άρθρο 11  Ο προϋπολογισμός των Ευρωπαϊκών Κοινοτήτων επιβαρύνεται με κατ ' αποκοπή συνεισφορά στις δαπάνες τις αναγκαίες για τη διεξαγωγή των ερευνών που προβλέπει η παρούσα οδηγία κατά τα έτη 1982, 1983 και 1984· το ποσό της εν λόγω συνεισφοράς μένει να καθοριστεί.  Άρθρο 12  Η παρούσα οδηγία απευθύνεται στα Κράτη μέλη.  Έγινε στις Βρυξέλλες, στις 22 Μαρτίου 1982.  Για το Συμβούλιο  Ο Πρόεδρος  L. TINDEMANS  (1) ΕΕ αριθ. L 183 της 16. 7. 1980, σ. 1.  (2) ΕΕ αριθ. C 287 της 9. 11. 1981, σ. 132.  (3) ΕΕ αριθ. L 179 της 7. 8. 1972, σ. 1.  (1) ΕΕ αριθ. L 161 της 17. 7. 1972, σ. 1.